N á v r h

Zákon,

z .......... 2005

ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení zákona č. 757/2004 Z. z.

Národná rada Slovenskej republiky sa uzniesla na tomto zákone:

Čl. I
Zákon č. 548/2003 Z. z. o Justičnej akadémii a o zmene a doplnení niektorých zákonov v znení zákona č. 757/2004 Z. z. sa mení a dopĺňa takto:

1. V § 2 odsek 3 znie:
„(3) Sídlom akadémie je Pezinok.“.

2. § 3 sa dopĺňa odsekom 4 ktorý znie: 
„(4) Akadémia zabezpečuje aj
a) vytvorenie, správu a ochranu jednotnej databázy súdnych prípadov v podobe súdnych spisov z oblasti trestného práva, správneho práva, pracovného práva, rodinného práva, obchodného práva a občianskeho práva, ktoré sú spracované na účely písomnej časti výberového konania na obsadenie voľného miesta sudcu; na požiadanie výberovej komisie akadémia dodá z databázy súdnych prípadov pre potreby písomnej časti výberovej komisii súdne spisy v počte rovnajúcom sa dvojnásobku uchádzačov prihlásených do výberového konania, pričom polovicu takto dodaných súdnych spisov tvoria súdne spisy z oblasti civilného práva a druhú polovicu súdne spisy z oblasti trestného práva,     
   b) vytvorenie, správu a ochranu jednotnej databázy psychologických testov na výberové konanie na obsadenie voľného miesta sudcu.“.

3.  V § 8 ods. 4 sa na konci pripája táto veta:
„Zástupcu riaditeľa vymenúva riaditeľ na tri roky .“.

4. V § 8 ods. 8 písm. b) sa slová „člena rady“ nahrádzajú slovami „vyplývajúce z jeho funkcie.“.

5.  Za § 10 sa vkladá § 10a, ktorý vrátane nadpisu znie:
„ § 10a 
Hmotné výhody riaditeľa
(1) Riaditeľ má právo na bezplatné 
a) používanie služobného motorového vozidla s vodičom alebo bez neho na vykonávanie funkcie alebo v súvislosti s ňou, 
        b) poskytnutie a bezplatné používanie jedného služobného mobilného telefónu, s mesačným limitom určeným štatútom akadémie. 
 (2) V prípade zániku výkonu funkcie riaditeľa, je riaditeľ povinný odovzdať služobný mobilný telefón poskytnutý podľa odseku 1 písm. b) akadémii.“. 

6. § 15 znie: 
„ § 15
Podrobnosti o organizácii a činnosti orgánov akadémie, o priebehu vzdelávania v akadémii, hmotných výhodách riaditeľa, postavení pedagogického zboru, účastníkov vzdelávania a o vnútornom členení akadémie upraví štatút akadémie.“.

Čl. II

Tento zákon nadobúda účinnosť 1. septembra 2005.